
   Forord
  

  
   Karriereveiledning som universitets- og høgskolestudium i Norge er resultat av tett samarbeid mellom flere fagmiljøer både nasjonalt og internasjonalt. Flere nye medarbeidere er kommet til de senere årene, og vi ser at rekkevidden av kompetanseområder og interessefelt utvider seg. Så hvorfor ikke skrive en bok sammen? Ideen ble født i lærergruppa ved seksjon for veiledning, Høgskolen i Innlandet og vakte med en gang begeistring og entusiasme. Kolleger ved Høgskulen på Vestlandet og Universitetet i Sørøst-Norge tente på ideen: Selvsagt, dette går vi sammen om!
  

  
   Det har vært en interessant og givende prosess. Vi er stolte og glade for at vi nå står klar med hele 17 kapitler skrevet av til sammen 21 forfattere som deler rikt av sin kunnskap og innsikt. Takk til dere alle! Uten dere, ingen bok!
  

  
   Takk også til Fagbokforlaget som har vært en god samarbeidspartner underveis. Fagredaktør Anne Therese Tøsse Gjerløw omfavnet prosjektet og hadde stor tro på oss i den innledende fasen, fagredaktør Hallvard Aamlid har vært en god støtte i sluttfasen.
  

  
   Karriereveiledning som fag og arbeidsområde er i rivende utvikling om dagen. På vegne av oss alle håper vi at denne antologien blir et vektig innslag i debatten rundt profesjonalisering av karriereveilederrollen i Norge!
  

  
   Lillehammer i februar 2024
  

  
   Inger Marie Bakke
  

  
   Ingrid Bårdsdatter Bakke
  

  
   Torild Schulstok

   Kapittel 1
  

  
   
    
    
    Mot en profesjonalisering av karriereveilederrollen i Norge?
   
  

  
   
   
   Inger Marie Bakke, Ingrid Bårdsdatter Bakke og Torild Schulstok
  

  
   Veiledningssamtaler om karriere omfatter store og små spørsmål knyttet til liv, læring og arbeid. Karriereveiledning rettes inn mot å utvikle veisøkers kompetanse til å håndtere utfordringer og valg som ulike overganger i karrieren fører med seg. Forhold på både mikro- og makronivå påvirker valgene. Utfordringene endrer seg gjennom livsløpet, og det livslange perspektivet innebærer at karriereveiledning skal omfatte alle faser og overganger i livet. En karriereveileders kompetanse er følgelig kompleks og spenner over et vidt spekter: fra kunnskap om individuelle forutsetninger til samfunnsmessige forhold.
  

  
   En karriereveileder skal på den ene siden være i stand til å gå inn i nære veiledningsrelasjoner med enkeltindivider og grupper, hjelpe til med å sortere i erfaringer, interesser, egenskaper, ønsker, behov og motivasjon. Samtidig må en karriereveileder også makte å se individet og gruppen i den konteksten livet leves i: familien, arbeidslivet og samfunnet som helhet. Og en karriereveileder må kunne vurdere om den som søker veiledning, har behov for bistand til å bli bedre kjent med seg selv og sine muligheter: gjennom samtaler og kartlegging. En karriereveileder må dessuten også kunne anvende ulike pedagogiske perspektiver for å legge til rette for karrierelæring, i tillegg til å støtte og styrke veisøkere som baler med krevende overganger i arbeid, liv og læring.
  

  
   I tillegg omhandler karriereveiledningskompetanse også arbeid på systemnivå. Å kunne organisere karriereveiledningstjenester som bidrar produktivt til samfunnets og organisasjoners mål om ha et arbeidsliv preget av utvikling og læring der det er plass til robuste og fleksible arbeidstakere med ulike forutsetninger og i alle aldre, inngår også i karriereveilederens portefølje. At organisering skjer uten at det går på bekostning av sosial rettferdighet og menneskers helse, er en del av det.
  

  
   Karriereveilederrollen i Norge i dag er med andre ord sammensatt og behovet for kompetanse stort. På den andre siden vil kompetansebehovet variere avhengig av sektortilhørighet, ansvar og ­arbeidsoppgaver. Fortsatt er det slik at for noen vil karriereveiledning være selve hovedoppgaven i yrkesutøvelsen, mens for andre vil slike oppgaver kun utgjøre en liten del av arbeidshverdagen. Videre vil karriereveiledere kunne ha forskjellig grad av ansvar for ledelse og utviklingsoppgaver som en del av sin stilling. Karriereveiledningsfeltet er også avhengig av å utvikle gode forskere, formidlere og fagutviklere som ikke nødvendigvis jobber med praktisk utøvelse av karriereveiledning til daglig. Feltet består med andre ord av mange ulike roller og posisjoner, men når vi i denne boken bruker begrepet
   
    karriereveilederrollen,
   
   avgrenser vi oss til å inkludere de som jobber med praktiske karriereveiledningsoppgaver i en eller annen form. Forskerne, formidlerne og fagutviklernes rolle i et profesjonalisert karriereveiledningsfagfelt må også drøftes, men det må bli i en annen bok.
  

  
   I denne antologien er ambisjonen å ta spørsmål knyttet til profesjonalisering av karriereveilederrollen et skritt videre. Vi har satt oss som mål å bidra til å utdype hva som er, eller kanskje heller bør eller kan være, karriereveilederes kompetanse, og drøfte dette opp mot hva som skal til for å profesjonalisere rollen som karriereveileder ­ytterlig­ere. Bokens utgangspunkt er at det nasjonale kvalitetsrammeverket for karriereveiledning (Bakke et al., 2020) nå er på plass. Rammeverkets definisjoner av kjernebegreper som karriere, karriereveiledning, karriere­læring, livslang karriereveiledning og veilederkompetanse er utgangspunkt for alle kapitlene i denne antologien.
  

  
   
    
    
    Karriereveiledning i Norge
   
  

  
   Praksisfeltet karriereveiledning, forstått som profesjonell bistand til befolkningen knyttet til utdannings- og yrkesvalg, har en lang historie som har sin opprinnelse i land som USA og Storbritannia tidlig i forrige århundre. Selv om veiledning i yrker og arbeidsmuligheter gjennom velferdssystemet også har en lang historie i Norge og går tilbake til etableringen av arbeidsformidlingen på begynnelsen av 1900-tallet (Luihn, 1986), ble karriereveiledning først etablert som eget fag og arbeidsområde rundt millenniumskiftet. Internasjonalt har karriereveiledning lenge vært sett på som et viktig kompetansepolitisk virkemiddel. Norge fikk sin første utredning av hvordan et sammenhengende, tverrsektorielt og livsomspennende system for karriereveiledning kan organiseres, først i 2016 (NOU 2016: 7), mens det nasjonale kvalitetsrammeverket for karriereveiledning kom på plass i 2020.
  

  
   Det har skjedd en rivende utvikling de siste godt og vel tjue årene, og per i dag er karriereveiledning og karrierelæring innført som et eget fag i grunnskolen. Videre er karriereveiledning er en del av oppfølgingstjenesten i videregående skole, og det jobbes med å systematisere tilbud om karriereveiledning i høyere utdanning. I NAV er karriereveiledning både en del av det interne tilbudet og av de tilbudene som tiltaksapparatet organiserer. Sist, men ikke minst, ytes gratis karriereveiledning som tjeneste i fylkeskommunale karrieresentre og i en landsdekkende og statlig digital karriereveiledningstjeneste som retter sitt tilbud mot den voksne delen av befolkningen. Master i karriereveiledning ble etablert i 2014, og flere avhandlinger og forskningsrapporter er blitt publisert. Alt dette bidrar sakte, men sikkert til «ytterligere spesifiseringer av karriereveiledningens virkefelt, formål og kunnskapsgrunnlag» som profesjonsforsker Monika Nerland etterlyste i 2011 (s. 187). Som en av karriereveilederne i Omnes (2021, s. 45) sier:
  

  
   «Endelig blir det helt klart at karriereveiledning er ikke godt nok bare fordi du er en som er god å snakke med. Det er ikke hvem som helst som kan holde på med det her faget. Det begynner å bli et fag og det er profesjonalitet.»
  

  
   Hva karriereveiledning skal være og ikke være, og hvilke roller og ansvar de som gir karriereveiledning, skal ha, er imidlertid en levende diskusjon som har fulgt feltet lenge, helt tilbake til oppstarten av arbeidsformidlingen på begynnelsen av 1900-tallet. Arbeidspsykologi og såkalte psykotekniske tester ble tidlig tatt i bruk for å veilede ungdom med yrkesvalg, og det ble opprettet spesialisttjenester med arbeidspsykologisk og psykoteknisk kompetanse knyttet til arbeidsformidlingen i tillegg til ordinær yrkesveiledning i flere byer i Norge. Slik sett har arbeidspsykologi vært et faglig tyngdepunkt i karriereveiledning gjennom både kartlegging av interesser, personlighetstyper og andre individuelle forutsetninger sett opp mot valg, men også gjennom kunnskap og forskning på helse og uhelse i arbeidslivet (Fischer & Sort­land, 2001).
  

  
   På 1960-tallet diskuterte man hvilket ansvar, oppgaver og kompe­tanse en yrkesveileder knyttet til den statlige arbeidsformidlingen måtte ha, hvor særlig pedagogisk og altså psykologisk kompetanse var omdreiningspunktet (Luihn, 1986). Gjennom sysselsettingsloven hadde Arbeidsdirektoratet og arbeidsmarkedsetaten ansvaret for yrkesveiledningen til hele Norges befolkning (Kommunaldepartementet, 1992), og yrkesveiledning var noe mer enn det å drive ren formidling av stillinger. Kompetansen var sentral for å hjelpe til med å velge yrke og utdanning, og ikke minst for å bistå med tilpasning i arbeidslivet når problemer oppsto. Arbeidsmarkedsetaten hadde også ansvaret for å sørge for yrkesveiledning i skolen, og for mange lokale yrkesveiledere fra arbeidsformidlingen var det å besøke lokale skoler for å veilede elever og bidra med kompetanse til rådgiver og lærere en del av oppgaven (Arbeidsdirektoratet, 1957). Under diskusjonene rundt behovet for kvalifisert yrkesveiledning lå også en frykt for at fagfeltet ble svekket ettersom man så at yrkesveiledere med denne kompetansen forsvant ut av yrket på grunn av dårlige vilkår.
  

  
   Med etableringen av yrkes- og utdanningsrådgivning som en egen rolle i skolen på slutten av 50-tallet kom diskusjonen om hvorvidt veiledningen skal gis av en lærer med tilleggsrolle som rådgiver uten særlige kompetansekrav, eller om en rådgiver skal ha særlig psykologisk/pedagogisk/karriereveiledningsfaglig kompetanse uten undervisningsoppgaver (Arbeidsdirektoratet, 1957). Konklusjonen ble at den med ansvar for det som da ble kalt yrkesveiledning og yrkesorientering, som tilsvarer karriereveiledning og karriereundervisning i dag, kunne ha rollen som rådgiver i tillegg til ordinær lærerrolle uten at det var særlige kvalifikasjonskrav knyttet til rollen. Men da dette ble bestemt, var vedkommende sin oppgave i første omgang å legge til rette for at arbeidsmarkedsetatens folk kunne gjøre jobben med yrkesveiledning i skolene, og rådgiveren skulle hjelpe til og om mulig lære av yrkesveilederen fra arbeidsmarkedsetaten, slik at de kunne samarbeide godt om yrkesorienteringen som skolen ofte fikk ansvaret for å gjennomføre selv.
  

  
   Gjennom tiårene som fulgte, tok rådgiverne gradvis over disse oppgavene, men fortsatt uten at det ble stilt kompetansekrav for rollen. I diskusjonen om Reform 94 på begynnelsen av 90-tallet ble det oppsummert at «rådgiverne i grunnskolen har kommet i en nøkkelstilling når det gjelder yrkesveiledning, men de har ofte følt at de hverken har utdannelse, egen yrkeserfaring eller tidsressurser som er tilstrekkelige for en slik rolle» (Blegen, 1991, s. 98).
  

  
   Per i dag er det arbeidsrådgivningskontorene som er NAVs fylkesvise andrelinjetjeneste, og som viderefører denne spesialisttjenesten, fortsatt på bakgrunn av særlig psykologisk og pedagogisk kompetanse.  NAV tilbyr i tillegg noe karriereorientert veiledning i første­linjen, og noe karri­ereveiledning på bestilling i arbeidsmarkedsbedrifter (NOU 2016: 7). I tillegg kommer de statlige karrieretjenestene som de ­regio­nale ­sent­rene,
   
    
     karriereveiledning.no
    
   
   og private aktører tilbyr. I dag ser man at lærere har både delt og full stilling som rådgiver, avhengig av skolens organisering og størrelse (Buland & Mathiesen, 2008; Teig, 2000). Diskusjonen om kompetanse lever videre for både offentlig og privat ansatte karriere­veiledere. Selv om flere fylkeskom­muner i dag stiller kompetansekrav til sine utdannings- og yrkesrådgivere, er hovedbildet fortsatt at det som oftest handler om
   
    ønsket
   
   kompetanse innen karriereveiledning til disse stillingene, heller enn at det stilles krav (Bakke et al., 2023).
  

  
   
    
    
    Profesjonalisering
   
  

  
   Det nasjonale rammeverket for kvalitet i karriereveiledning fra 2020 (Bakke et al., 2020) representerer en viktig milepæl i det vi har sett, er en mangeårig og mangslungen utviklingsprosess frem mot at karriereveiledning har fått et mer solid fotfeste i norsk utdannings- og arbeidsliv (Bakke, 2021). Rammeverket søker å gi svar på disse spørsmålene: Hva skal karriereveiledning være i norsk kontekst? Hvilken kompetanse skal en karriereveileder ha? Slik sett har karriereveilederrollen i Norge fått et rammeverk for
   
    profesjonalitet
   
   , altså hva det vil si å utøve karriere­veiledning på en profesjonell måte i praksis.
  

  
   Profesjonalisering innebærer at det settes rammer for rollen og utøv­el­sen av oppgavene knyttet til den, og at disse rammene sier noe om hva som er profesjonens arbeidsområde, oppgaver, kompetanse og etisk praksis (Gough & Neary, 2021). Dette kan være formelle rammer (som i en beskyttet tittel) eller uformelle (som gjennom en konsensus rundt hva som er god praksis og riktig kompetanse). Med en ­beskyttet tittel kommer også mulighet til og ansvar for at profesjonen selv definerer og kvalitetssikrer kompetansestandarder og praksis, en såkalt
   
    regulatory bargain
   
   (som vi på norsk kan betegne som en regulativ avtale). En slik avtale er ofte forbundet med at yrket og rollen får en høyere status og enkelte rettigheter, og at arbeidsoppgaver, ansvarsområder og myndig­het er klart definert. En slik regulativ avtale ser vi i yrker som har beskyttet tittel og er selvregulerende profesjoner, som for eksempel lege, psykolog, advokat og lignende.
  

  
   På den andre siden er det også en rekke problematiske faktorer knyttet til å se profesjonalisering i sammenheng med en beskyttet tittel. Ett av de viktigste er at avgrensing av et fagfelt til å være forbeholdt eksperter også er en måte å utøve makt på (Abbott, 1988; Larson, 2017). Begrepet «profesjonskamp» viser til kamp for å ha rett til å definere både hvem som har tilgang til å utøve en praksis, hvilken utdanning profesjonsutøverne skal ha, og hvordan det skal sanksjoneres mot dem som ikke praktiserer i tråd med kodeksen. Profesjonskamp handler dypest sett om å opprettholde eller styrke profesjonens status. En slik maktkamp går gjerne på bekostning av andre, og som oftest de som har tilgrensende oppgaver eller fagfelt. Om karriereveiledning er eller skal være profesjonalisert, og hva dette egentlig innebærer med tanke på titler, selvregulering, anseelse og makt, har vært og er fortsatt en levende diskusjon i det internasjonale fagmiljøet (O’Reilly et al., 2020). Rollen som karriereveileder og utøvelse av karriereveiledning har i mange land flere av de særtrekkene som kjennetegner en profesjon, som etablert praksis, solid kunnskapsbase og lang historie. Selv om det i mange land er nasjonale organisasjoner som fungerer som et knutepunkt eller omdreiningspunkt for profesjonell praksis, er det likevel med få unntak mangel på overordnede reguleringer som vil ligge i en regulativ avtale (Gough & Neary, 2021).
  

  
   Gjennomgående er det også et problem at det ikke er begrepsmessig enighet rundt karriereveiledningens kjernebegreper, for eksempel blir det synlig i internasjonal litteratur, praksisbeskrivelser og policydoku­menter at overordnet titulering av fagfeltet kan være både
   
    career guidance
   
   og
   
    career development
   
   . I tillegg utøves karriereveiledning i mange forskjel­lige roller, og internasjonalt brukes betegnelser som
   
    career advisor
   
   ,
   
    career coach
   
   ,
   
    career counsellor
   
   ,
   
    career educator
   
   ,
   
    career practitioner
   
   og
   
    guidance counsellor
   
   (O’Reilly et al., 2020). Karriereveiledere kan også ha forskjellig bakgrunn, der noen kan ha en profesjonsbakgrunn som for eksempel lærer, mens andre kan ha bakgrunn som psykolog. Det er også ulikt i hvilken grad det ligger spesialiserte utdanninger til grunn for å være ansatt som karriereveileder eller ha oppgaver innen karriereveiledning som en del av sin rolle (Gough & Neary, 2021).
  

  
   Kompleksiteten og begrepsmangfoldet kjenner vi igjen også i Norge, hvor vi ser flere dilemmaer som omhandler karriereveiledningens status som profesjon. Heller ikke i vårt land har karriereveiledere en beskyttet tittel som innebærer klare definisjoner. Hvilken rolle, kompetanse, posisjon og ansvar karriereveiledere skal ha, har bakgrunn i en kontinuerlig diskusjon som har fulgt rollen som yrkes- og utdanningsrådgiver i årtier. Utviklingen av karriereveiledning som del av utdanningstilbudet i Norge er blant annet forbundet med spørsmål rundt hva som skal være innholdet i yrkes- og utdanningsveiledning i grunnskolen, og hvilken posisjon og kompetanse som skal knyttes til dem som hadde ansvar for den (Buland & Mathiesen, 2008; Teig, 2000).
  

  
   Karriereveiledning i Norge i dag har med andre ord bakgrunn i lange diskusjoner om hvem som skal gi yrkes- og utdanningsrelatert veiledning, hvilke kvalifikasjoner og hvilken posisjon de skal ha. Rollen som karriereveileder påvirkes fra ulikt hold og er i kontinuerlig endring. Haug et al. (2020) skriver at «co-construction» eller på norsk samkonstruksjon er definerende for den profesjonelle praksisen i en nordisk kontekst. I dette ligger at karriereveiledning anses som en egalitær, samkonstruerende prosess basert på samarbeid og fellesskap mellom veileder og veisøker. Men kanskje er det også dette skiftende landskapet som gjør at samkonstruksjon blir sentralt i karriereveiledning, ettersom karriereveilederrollen tilpasses og formes etter de behovene som skal fylles.
  

  
   Nytt for karriereveiledning som fag og arbeidsområde i Norge er likevel at fagfeltet gjennom det nasjonale fagorganet Kompetanse Norge (nå Direktoratet for høyere utdanning og kompetanse, HK-dir) har fått et rammeverk for karriereveiledning som inkluderer kjerneelementer i karriere­veiledning. Spørsmål som hva som skal være sentrale kompetanser i karriereveilederens portefølje, samt hvordan sikre at karriereveileder gjør en god jobb, blir drøftet. I tillegg utdypes hva som er god etisk praksis, og hva som skal være utbyttet av karriereveiledning (Bakke et al., 2020).
  

  
   I NOU 2016: 7 slås det fast at «Profesjonalitet i karriereveiledning forutsetter at tjenestene ivaretas av personer som har tilstrekkelig fagkompetanse» (s. 32), og i prosessen med å etablere et norsk kvalitetsrammeverk for karriereveiledning ble kompetansen til veilederne i feltet satt under lupen. Et viktig delmål for arbeidet var å definere et sett med kompetansestandarder som skulle gjelde for alle utøvere av karriereveiledningsoppgaver på tvers av sektorer og organisasjoner. Det ble tidlig klart at dette var en utfordrende oppgave (Bakke et al., 2020) på grunn av de mangfoldige kontekstene, målgruppene, rammene og oppgavene i det moderne norske karriereveiledningslandskapet. En arbeidsgruppe bestående av seks deltakere, bredt sammensatt fra det tverrsektorielle praksisfeltet, ble nedsatt for å jobbe frem slike kompetansestandarder. Arbeidsgruppen endte opp med å foreslå sju overordnede kompetanseområder, hvor hvert område ble detaljert videre ned i spesifikke delkompetanser. Kompetanseområdene er veiledningsprosesser og relasjoner; etikk; karrierefaglige teorier og metoder; karrierelæring; utdanning og arbeid; målgrupper og kontekst; utvikling, nettverk og systemarbeid.
  

  
   De sju kompetanseområdene med tilhørende delkompetanse­beskriv­elser representerer store og komplekse kunnskaps- og ferdighets­områder. Ambisjonen med denne boken er blant annet å bidra til og bre ut et kunnskapsgrunnlag som gir mer tyngde til de enkelte kompetanseområdene, og dermed gi grunnlag for den videre drøftingen av profesjonalisering av karriereveilederrollen i Norge. Kompleksiteten i disse spørsmålene kan eksemplifiseres med å ta utgangspunkt i kompetanse­området
   
    karrierefaglige teorier og metoder
   
   (Bakke et al., 2020, s. 38), et kompetanseområde som er sentralt for karriereveiledere:
  

  
   En karriereveileder har oversikt over bredden i det teoretiske feltet som omhandler karriereutvikling og karriereveiledning. Karriereveilederen anvender karriereteori til å utvikle og berike perspektiver i veiledningen og gjøre bevisste og tilpassede metodevalg. Karriere­veilederen kan integrere og balansere fysisk og digital veiledning og vurderer hvilken form og arena som er mest hensiktsmessig i den aktuelle karriereveiledningsaktiviteten.
  

  
   [image: Figure]
   
    
     Figur 1.1
    
    De sju kompetanseområdene for karriereveiledning
   

  

  
   Dette kompetanseområdet innebærer blant annet kunnskap om forskjellige metoder og verktøy og hvordan bruke disse hensiktsmessig og innovativt. Likevel er det fortsatt et spørsmål om hva som er ­dekkende kompetanse i den floraen av karriereveiledningsmetodikk som fins (Yates, 2021). Slike avveininger vil være med på å avgrense hva som er aktuell kompetanse for en karriereveileder, og hvilke valg som tas har store konse­kvenser for hvor aktuell og anvendelig kompetansen anses å være.  I de forskjellige nasjonale karriereveiledningsfagfeltene rundt omkring i verden møter vi på svært forskjellige tilnærminger til hva som er sentrale karriere­veiledningsmetoder. Et eksempel vi kan løfte frem her er det islandske fagfeltet der samfunnsforhold og verdigrunnlag sammen­lignbare med de norske (Allardt, 2000). Fagfeltet er likevel ganske annerledes, med en sertifiseringsordning som innebærer en beskyttet tittel på bakgrunn av en mastergrad. Den sentrale kompetansen innen karriereveiledning fokuserer på kunnskap om kvantitative verktøy for interesseutforskning og veiledning (Einarsdóttir et al., 2020; Vilhjálmsdóttir, 2020). I det norske fagfeltet er konstruktivistiske og narrative metoder mer fremtred­ende (Bakke et al., 2020; Bakke, 2021; Dalene, 2022), noe som igjen kan innebære en annen tilnærming til veiledningspraksis og konsekvenser for kompetanseområdet
   
    veiledningsprosesser og relasjoner
   
   i det samme kvali­tets­rammeverket (Bakke et al., 2020, s. 36):
  

  
   En karriereveileder ivaretar viktige prosesser med mennesker i endring og utvikling gjennom profesjonelle samtaler. Karriereveilederen forstår at profesjonelle veiledningssamtaler forutsetter en bevisst fremdrift og struktur, bruker adekvate veiledningsmetoder og verktøy og utvikler kontinuerlig sine egne kommunikasjons- og relasjonsferdigheter.
  

  
   Dette kompetanseområdet innebærer kunnskap om ­veiledningsmetodikk, relasjonskompetanse og refleksiv praksis (Bakke et al., 2020) og vil se forskjellig ut avhengig av om det rammes inn av et fokus på kvantitative eller konstruktivistiske tilnærminger. Det er ikke et mål i denne diskusjonen å si at den ene tilnærmingen er bedre enn den andre. Vi vil snarere argumentere for at kjennskap til bredden i veiledningsmetodikk og evnen til eklektisk og hensiktsmessig bruk utgjør et sentralt fundament for god karriereveiledningspraksis. Likevel er det viktig å poengtere at forskjellen mellom kvantitativ og konstruktivistisk metodikk hviler på forskjellige vitenskapssyn, menneskesyn og verdensforståelser. Disse forskjellene får konsekvenser for hvorvidt vi anser verden og alt i den som bestandige, målbare deler hvor alt inngår i logiske sammenhenger, eller om vi snarere betrakter verden som samskapt, foranderlig, fluktuerende og kontekstavhengig. Har vi for eksempel som utgangspunkt at personlighet, evner og interesser er dimensjoner som kan standardiseres, kartlegges og måles en gang for alle? Eller tror vi på at selvforståelse er noe som kontinuerlig utvikles i øyeblikket, hvor læring og kontekst vil endre individets forutsetninger for fremtiden?
  

  
   Dette er en stor diskusjon, og motsetningene berører våre verdier og selvforståelser. Å gå inn i denne diskusjonen kan bidra til polarisering og oppfatninger av noe som mer eller mindre verdt enn annet. Det er ikke hensikten her å posisjonere seg i forhold til denne motsetningen, men heller poengtere at den fins, og at den utgjør en viktig underliggende faktor for spørsmålet om hva som er viktig og riktig kompetanse for en karriereveileder. På den andre siden kan diskusjoner om vitenskapssyn og verdensforståelser også stå i fare for å tåkelegge temaet og lede fokus bort fra hva som skal være sentralt i karriereveilederens kompetanse, nemlig hva som faktisk kjennetegner og preger karriereveiledningspraksis i dag, og hvordan dette kan peke i retning av hvilke kompetansebehov fagfeltet bør ha.
  

  
   
    
    
    Denne boken
   
  

  
   Arbeidet med kvalitetsrammeverket har vidtrekkende betydning for fagfeltet karriereveiledning og for den videre profesjonaliseringen av karriereveiledning i Norge. Det er også utgangspunkt for denne antologien. Målet med boken er å bidra med et oppdatert faglig blikk på feltet slik det fremstår i dag, samt drøfte hvilke konsekvenser utviklingen så langt kan ha for utforming av karriereveilederrollen. Vi henvender oss til både system- og praksisnivået og retter oss inn mot personer som er opptatt av karriererelatert veiledning både i praksisfeltet i vid forstand, og især de som er under utdanning.
  

  
   Innledningsvis reflekterer Roger Kjærgård over hvordan ulike diskurser har skapt spenninger og utfordringer, og over år bidratt til utviklingen av karriereveiledningsfaget i Norge. For å strukturere det videre innholdet har vi latt oss inspirere av Bronfenbrenners økologiske modell som viser hvordan utviklingsprosesser er resultat av gjensidig påvirkning mellom individ og miljø. Vi starter med påvirkningen som skjer i nære relasjoner, og beveger oss gradvis over til de mer overordnede føringene som gjelder for fagfeltet. I den innerste sirkelen opptrer karriereveilederen i seg selv, og det handler om det nære, og utover i sirkelen finner vi møtet med andre individer gjennom samtale, praksis og bruk av teori i både praktisk og refleksjonsmessig kontekst. Til slutt, ytterst i sirkelen, handler det om de helt store spørsmål­ene om hva karriereveiledning er, og hvem veilederen er i den store, store sammenhengen. Kapitlene plasserer seg ikke nødvendigvis helt systematisk i dette systemet, i tråd med systemteori (McMahon, 2011; Shelton, 2018) hvor alt henger sammen med alt, alle lagene og nivåene er i samspill og under påvirkning fra hverandre.
  

  
   Bokens første del har fokus på relasjonsferdigheter. Kirsten Marie Dalene retter i kapittel 3 oppmerksomheten mot følelsenes plass i karriere­veiledning og hvordan styrke veilederens egen emosjonelle kompetanse. I kapittel 4 setter May Kunz søkelyset på begrepet selvmedfølelse. Hun argumenterer for at selvmedfølelse er et relativt nytt begrep som beskriver både en holdning og en evne til å gi seg selv forståelse og varme i veiledningssituasjoner der det skjer noe som er vanskelig, eller der en føler at en kommer til kort som karriereveileder.
  

  
   Del 2 omhandler erfaringer med og refleksjoner rundt karriereveiledning i ulike kontekster. I kapittel 5 utforsker Anette Vaage Slåtto og Anne-Cathrine Bjordal begrepet flerkulturell kompetanse og hvordan det kan forstås i en norsk kontekst med karriereveiledning av ­nyankomne flyktninger. Lærernes betydning for karriereutvikling hos elever blir belyst av Hilde Kjendalen i kapittel 6. I kapittel 7 sammen­ligner Julie Sikin B. Jynge kompetansestandardene som inngår i kvalitetsrammeverket, med kompetansen som arbeidsgivere i ulike sektorer etterspør hos utøvere av karriereveiledning. Videre drøfter Kristina Mariager-Anderson, Ellen Gustavsen og Mette Omnes i kapittel 8 hvordan selvevalueringsverktøyet Min kompetanse kan bidra til å profe­sjonalisere karriereveiledningsfeltet i Norge. Avslutningsvis i denne delen går Inger Marie Bakke og Liv Solheim i kapittel 9 nærmere inn på implikasjoner av det utvidede og livslange karrierebegrepet. De drøfter utfordringer som kan oppstå i siste fase av yrkeskarrieren, og hvordan karriereveiledning kan bidra til å imøtekomme disse utfordringene.
  

  
   I del 3 rettes oppmerksomheten mot teoretiske perspektiver og begreper som kan bidra til økt forståelse for og videreutvikling av karriereveiledning som fag og arbeidsområde. I kapittel 10 utforsker Torild Schulstok, Tristram Hooley og Rie Thomsen hvordan norske karriereveiledere omsetter teori om sosial rettferdighet i konkret veiledningspraksis. Det blir vist til hvordan peilemerkemodellen kan bidra til å bevege sosial rettferdighet i karriereveiledning fra det abstrakte til det konkrete, samtidig som norsk karriereveiledningspraksis også kan føre til en utdyping og nyansering av peilemerkene. Anne Holm-Nordhagen setter søkelys på karriereveiledning som tverrfaglig samarbeid i kapittel 11. Her presenterer hun en teoretisk modell som gir grunnlag for å analysere og forstå tverrfaglig samarbeid om karriereveiledning i praksis. I kapittel 12 drøfter Lars Sandlie hvordan globalisering påvirker arbeidslivet, og konsekvensene som dette kan ha for utviklingen av karriereveiledningsfeltet. Oda Notevarp Paulsen retter i kapittel 13 oppmerksomheten mot hvordan karriereveilederens profesjonalitet kan videreutvikles i faglige fellesskap. I kapittel 14 viser Guðbjörg Vilhjálmsdóttir og Torfi H. Tulinius oss hvordan ulike teoretiske perspektiver kan anvendes til å analysere en karrierehistorie.
  

  
   Del 4 omhandler overordnede føringer for utvikling av karriereveiledning som fagfelt i Norge. I kapittel 15 redegjør Ingrid Bårdsdatter Bakke og Tristram Hooley for utviklingen fra den spede begynnelse i 1897 og frem til i dag, før Ingrid Bårdsdatter Bakke retter blikket fremover og drøfter implikasjoner av å legge et utvidet og demokratisk karrierebegrep til grunn for utøvelse av karriereveiledning i fremtiden i kapittel 16.
  

  
   I de foregående kapitlene blir karriereveiledning i ulike kontekster sett opp mot kvalitetsrammeverkets standarder. I avslutningskapittelet samler redaktørene trådene, og belyser og problematiserer implikasjon­ene som de ulike innspillene kan ha for avgrensing av feltet karriereveiledning og for profesjonalisering av rollen som karriereveileder i Norge. Det antydes også en retning for veien videre.

